b'\n_START_ARTICLE_\nSepsa\n_START_SECTION_\nZnaki in simptomi\n_START_PARAGRAPH_\nPoleg simptomov, ki jo povzro\xc4\x8da oku\xc5\xbeba sama, sepso pogosto spremljajo vro\xc4\x8dina ali zni\xc5\xbeana telesna temperatura, pospe\xc5\xa1eno dihanje (tahipneja), pospe\xc5\xa1eno bitje srca (tahikardija), zmedenost in edemi. Med zgodnjimi bolezenskimi znaki se poka\xc5\xbeejo hitro bitje srca, zmanj\xc5\xa1ana koli\xc4\x8dina se\xc4\x8da (oligurija) in povi\xc5\xa1an krvni sladkor. Zna\xc4\x8dilni kasnej\xc5\xa1i znaki so zmedenost, presnovna acidoza (ki jo lahko zaradi pospe\xc5\xa1enega dihanja spremlja \xc5\xa1e respiratorna alkaloza), zni\xc5\xbean krvni tlak, pove\xc4\x8dan minutni volumen srca ter motnje strjevanja krvi, ki lahko vodijo v odpoved razli\xc4\x8dnih organov._NEWLINE_Znatno zni\xc5\xbeanje krvnega tlaka lahko vodi v \xc5\xa1ok, ki lahko povzro\xc4\x8di omoti\xc4\x8dnost. Pojavijo se lahko tudi nastajanje podplutb in obse\xc5\xbene krvavitve.\n_START_SECTION_\nVzrok\n_START_PARAGRAPH_\nSepso povzro\xc4\x8di burni odziv imunskega sistema na oku\xc5\xbebo z mikroorganizmom. Povzro\xc4\x8ditelji so najpogosteje bakterije (grampozitivne in gramnegativne), redkeje glive. Gramnegativne bakterije, ki najpogosteje povzro\xc4\x8dijo sepso, so enterobakterije (npr. Escherichia coli in Klebsiella spp.), med grampozitivnimi bakterijami pa Staphylococcus aureus, koagulazno negativni stafilokok in streptokoki. Glive povzro\xc4\x8dijo sepso v okoli 5\xc2\xa0% primerov; najpogosteje jo povzro\xc4\x8dijo kvasovke iz rodu kandid._NEWLINE_Primarni vir oku\xc5\xbebe so obi\xc4\x8dajno plju\xc4\x8da, trebuh in se\xc4\x8dila. V okoli 50\xc2\xa0% primerov oku\xc5\xbeba izvira iz plju\xc4\x8d, v eni tretjini primerov pa izvora ne morejo opredeliti.\n_START_SECTION_\nEpidemiologija\n_START_PARAGRAPH_\nV zadnjih desetletjih se je pojavnost sepse podvojila, in sicer zaradi staranja prebivalstva in ve\xc4\x8djega \xc5\xa1tevila kroni\xc4\x8dnih bolnikov (s sladkorno boleznijo, z rakavimi boleznimi, s kon\xc4\x8dnim stadijem ledvi\xc4\x8dne odpovedi, z \xc5\xbeilnimi katetri, vsadki itd.) V ZDA opisujejo incidenco sepse na 240 primerov/100.000 prebivalcev. V Sloveniji incidenco hude sepse pri odraslih ocenjujejo na 118 primerov/100.000 prebivalcev. Smrtnost bolnikov s sepso se glede na stopnjo (sepsa, huda sepsa, septi\xc4\x8dni \xc5\xa1ok) giblje med 25 in 60\xc2\xa0%.'